BKB-ALE een van min skoue wat oorbly | Landbou
Een van die beeste wat verlede jaar op die BKB-Afrika-Alleras-lewendehawe-ekspo (ALE) te sien was. Foto: Charl van Rooyen
Die Covid-19-pandemie eis die tweede agtereenvolgende jaar sy tol onder skoue. In hierdie stadium is die BKB-ALE-skou op Parys een van die min skoue wat nog met sy reëlings volhard.
Die BKB-Afrika-Alleras-lewendehawe-ekspo (ALE) word vir 28 September tot 2 Oktober in die Afridome by Parys beoog. Adv. DeWaal Nigrini, voorsitter van die ekspo, sê die oogmerk is om méér vee as verlede jaar te lok. Die ekspo is verlede jaar die tweede keer gehou, danksy die tydige verslapping van die inperking weens die koronavirus.
Die nodige higiëniese en ander voorgeskrewe maatreëls sal vanjaar, soos verlede jaar, streng nagevolg word. In die onwaarskynlike geval dat 'n verslapping van Covid-19-maatreëls nie realiseer nie, sal die datum aangeskuif word.
Talle beesrasgenootskappe het reeds aangedui hulle gaan deelneem. Verlede jaar is 'n paar kleinveerasse ook uitgestal en vanjaar se strewe is om skaap- en bokrasse te beoordeel. Alle kleinveegenootskappe, klubs en individuele telers word genooi om hul diere in te skryf. Genoeg onderdakhuisvesting sal vir alle diere beskikbaar wees. Dis goedkoop om deel te neem; slegs R40 per dier. Toegang is gratis vir deelnemers en besoekers.
Mnr. Stefan Coetzee van Carletonville kan by 083 384 3675 vir navrae oor beeste gekontak word en mnr. Jan Mostert van BKB op Frankfort by 083 306 8408 oor kleinvee-inskrywings.